অসুস্থ কিরণ রাও? হঠাৎ কী হল আমির খানের প্রাক্তন স্ত্রীর?

ওয়েবডেস্ক- বছরের শেষে অসুস্থ হয়ে পড়লেন বলিউড অভিনেতা আমির খানের (Amir khan) প্রাক্তন স্ত্রী কিরণ রাও (kiran Rao) ! হাসপাতাল থেকেই নিজের বেশ কয়েকটি ছবি শেয়ার করেছেন তিনি। সেখানে দেখা গেছে তাঁর হাতে বাঁধা হয়েছে একটি ট্যাগ। সেখানে লেখা পরিচালকের নাম- কিরণ আমির রাও খান। অপর একটি ছবিতে দেখা গেছে, কিরণের ঠোঁট ফুলে গিয়েছে। তিনি নিজেই জানিয়েছেন, কোনও ওষুধ থেকে অ্যালার্জি হয়েছে তাঁর। তাই এই জন্য এই অবস্থা। আরও একটি ছবিতে দেখা গেছে, হাসপাতালের খাবার খাচ্ছেন তিনি।

কিরণ লিখেছেন, ২০২৬কে স্বাগত জানাতে আমি প্রস্তুত। কিন্তু আমার অ্যাপেন্ডিক্স আমাকে মনে করিয়ে দিল, এবার আমার একটু ধীরে চলার প্রয়োজন আছে। সত্যি আমি এখনকার চিকিৎসা পদ্ধতির প্রতি কৃতজ্ঞ। কিরণ আরও লিখেছেন, তিনি মালুমই পাননি, কীভাবে তাঁর শরীর থেকে অ্যাপেন্ডিক্স বের করা হয়েছে। এজন্য চিকিৎসকদের ধন্যবাদ জানিয়েছেন।

ঠোঁট ফুলে যাওয়া নিয়ে তিনি জানিয়েছেন, অ্যালার্জির জন্য ঠোঁট ফুলে যাওয়া নিয়ে বন্ধুরা খুব হাসাহাসি করছিল। কিন্তু দুর্ভাগ্যবশত আবার স্বাভাবিক হয়ে গিয়েছে আমার ঠোঁট।”

আরও পড়ুন- মুক্তি পেল সলমনের আসন্ন ছবি ‘ব্যাটল অব গালওয়ান’-এর টিজার

কিরণ লিখেছেন, হাসপাতাল থেকে তার ছুটি হয়ে গেছে। বাড়িও ফিরে এসেছেন তিনি। এ বার নতুন বছরে স্বচ্ছন্দে পা বাড়াতে পারব। ২০২৫ ভালই কেটেছে। আশা রাখছি ২০২৬ ও আমার প্রতি দয়ালু থাকবে’।

কিরণের আরোগ্য কামনা করেছেন আমির খান ও রিনা দত্তের কন্যা আইরা খান। অভিনেত্রী অদিতি রাও হায়দারি, তিলোত্তমা সোমও পরিচালকের সুস্থতা কামনা করেছেন।

আমির আর কিরণ রাওয়ের বিবাহ বিচ্ছেদ হয়ে গেছে। তার পরেও কেন হাসপাতালে কিরণ নিজের নামের পাশে আমির খানের নাম ব্যবহার করলেন তা নিয়ে উঠেছে প্রশ্ন।